UPDATE:

Asociaţia Metrou Uşor a transmis redacţiei ECONOMICA.NET o precizare prin care se delimitează de propunerea de convertire a autobuzelor Mercedes Benz Citaro Euro 3 în troleibuze, înaintată Primăriei Capitalei de către un utilizator al forumului său.

"Acest subiect reprezintă o simplă dezbatere lansată de un utilizator ce nu face parte din asociaţie, respectiv este un demers iniţiat de acesta ca persoana fizică", au spus reprezentanţii Metrou Uşor.

"În urmă cu o lună am trimis la Primăria Municipiului București o propunere pentru convertirea a o parte din autobuzele Mercedes-Benz Citaro Euro 3 în troleibuze. Propunerea a fost redirecționată la STB", spune un utilizator al forumului Asociaţiei Metrou Uşor.

Acesta a primit apoi un răspuns de la reprezentanţii STB, care îl anunţă că vor analiza oportunitatea şi posibilitatea implementării acestei propuneri.

Militanţii pentru îmbunătăţirea condiţiilor de transport public au prezentat exemplul unui oraş din Ungaria, unde chiar autobuze Mercedes Benz Citaro au fost transformate în troleibuze (galerie foto).

Ei speră că, odată cu transformarea în troleibuze, se poate realiza şi un "refurbish" general al vehiculelor care să includă dotarea cu prize USB, afişaje generoase şi comenzi de deschidere a uşilor.

"Este adevărat că unele E3 sunt uzate, dar pot fi revitalizate şi utilizate încă foarte mulți ani", adaugă un alt utilizator al forumului Asociaţiei.

Ei mai spun că pentru convertirea în troleibuze pot fi accesate fonduri europene.

La finele lui 2016, parcul circulant al STB număra 287 de autobuze Mercedes Benz Citaro Euro 3, cu 25 mai puţine decât în anul precedent. Iar numărul lor a tot scăzut de atunci, astfel că astăzi sunt deja minim 150 Citaro scoase din turaţie, inclusiv Euro 4.

Tot la finele lui 2016, parcul circulant al STB număra 139 de troleibuze, cu 11 mai puţine decât în anul anterior, potrivit statisticilor operatorului de transport.

Amintim că Primăria Capitalei a lansat anul acesta licitaţie pentru achiziţia a 100 de troleibuze cu autonomie, la care s-au înscris turcii de la Bozankaya.

FOTO Autobuz Mercedes Benz Citaro transformat în troleibuz, Szeged (sursa: Marian Andrei)

loading...